Asia T-510/15

Roberto Mengozzi

vastaan

Euroopan unionin teollisoikeuksien virasto

EU-tavaramerkki - Mitättömyysmenettely - EU-tavaramerkiksi rekisteröity sanamerkki TOSCORO - Aikaisempi suojattu maantieteellinen merkintä ”Toscano” - Ehdoton hylkäysperuste - Asetuksen N:o 40/94 (EY) 142 artikla - Asetuksen (ETY) N:o 2081/92 13 ja 14 artikla - Osittainen mitättömäksi julistaminen

Tiivistelmä – Unionin yleisen tuomioistuimen tuomio (seitsemäs jaosto) 2.2.2017

(Neuvoston asetuksen (ETY) N:o 40/94 142 artikla, neuvoston asetuksen N:o 2081/93 13 artikla ja 14 artiklan 1 kohta)

Yhteisön tavaramerkki – Luopuminen, menettäminen ja mitättömyys – Suojattuun maantieteelliseen merkintään perustuva mitättömyysvaatimus – Asetuksen No 40/94 yhteensoveltuvuus asetuksen N:o 2081/92 kanssa

Ks. tuomion teksti. (ks. 19 kohta)

Ks. tuomion teksti. (ks. 21 kohta)

Euroopan unionin teollisoikeuksien viraston täytyy soveltaa yhteisön tavaramerkistä annettua asetusta N:o 40/94 siten, että maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetulla asetuksella N:o 2081/92 säädettyyn suojatun maantieteellisen merkinnän suojaan ei vaikuteta. Erityisesti viraston on asetuksen N:o 2081/92 14 artiklan 1 kohdan nojalla kieltäydyttävä kaikkien sellaisten tavaramerkkien rekisteröimisestä, jotka ovat jossain kyseisen asetuksen 13 artiklassa tarkoitetussa tilanteessa, ja mikäli tuollainen tavaramerkki on jo rekisteröity, se on julistettava mitättömäksi. (ks. 29 kohta)

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun asetuksen N:o 2081/92 13 artiklan 1 kohdan b alakohdassa säädetään, että rekisteröidyt nimitykset on suojattu mielleyhtymiltä, vaikka tuotteen oikea alkuperä on merkitty. Mielleyhtymän käsite käsittää tapauksen, jossa tuotteen nimeämiseksi käytettyyn ilmaisuun sisältyy suojatun nimityksen osa siten, että kuluttajalle syntyy nimen yhteydessä mielikuva tavarasta, jolla on suojattu nimitys. Tältä osin on otettava huomioon se mahdollisuus, että myyntinimikkeet voivat muistuttaa lausuntatavan ja ulkoasun osalta toisiaan. Lisäksi on tarvittaessa otettava huomioon erikielisten ilmaisujen ”merkityssisällön läheisyys”. Kysymyksessä voi olla suojattua nimikettä koskeva mielleyhtymä, vaikka asianomaisten tuotteiden välillä ei ole mitään sekaannusvaaraa, koska keskeistä on etenkin se, ettei yleisölle luoda tuotteen alkuperää koskevaa mielleyhtymää ja ettei toimija saa oikeudetonta hyötyä suojatun maantieteellisen merkinnän maineesta. (ks. 30 ja 31 kohta)

Sanamerkki TOSCORO ja aikaisempi suojattu maantieteellinen merkintä Toscano muistuttavat ulkoasultaan ja lausuntatavaltaan toisiaan. Tästä on perusteltua todeta, että termi ”toscoro” saattaa luoda mielleyhtymän suojattuun maantieteelliseen merkintään ”Toscano”, kun kuluttaja on yhteydessä mainitun suojatun maantieteellisen merkinnän kohteena olevan tuotteen kanssa samantyyppisiin tuotteisiin. Lausuntatavan ja ulkoasun samankaltaisuus ovat nimittäin omiaan johtamaan siihen, että kuluttajalle syntyy mielikuva oliiviöljystä, jolla on suojattu maantieteellinen merkintä ”Toscano”, sellaisen samantyyppisen tuotteen yhteydessä, josta käytetään nimitystä ”toscoro”. (ks. 39 ja 41 kohta)

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun asetuksen N:o 2081/92 14 artiklan 1 kohdassa säädetään, että jos maantieteellinen merkintä on rekisteröity tämän asetuksen mukaisesti, jotakin saman asetuksen 13 artiklassa tarkoitettua tapausta edustavan ja samaa tuotetyyppiä koskevan tavaramerkin rekisteröintihakemus on hylättävä. Kyseessä olevan tavaran ei tarvitse välttämättä olla samanlainen suojatun maantieteellisen merkinnän kohteena olevan tavaran kanssa, mutta kummallakin on oltava tiettyjä yhteisiä piirteitä. (ks. 44 kohta)